Id-Direttiva tal-Kummissjoni 2000/42/KE
tat-22 ta’ Ġunju
li temenda l-Annessi tad-Direttivi tal-Kunsill 86/362/KEE, 86/363/KEE u 90/642/KEE dwar l-iffissar ta’ livelli massimi għar-residwi tal-pestiċidi fuq jew fiċ-ċereali, oġġetti ta’ l-ikel li ġejjin mill-annimali u ċerti prodotti li ġejjin mill-pjanti, inkluż il-frott u l-ħxejjex rispettivament.
(Test b’relevanza ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitá Ewropea,
Wara li kkunsidrat id-Direttiva tal-Kunsill 86/362/KEE ta’ l-24 ta' Lulju 1986 dwar l-iffissar ta’ livelli massimi għar-residwi tal-pestiċidi fuq jew fiċ-ċereali, kif l-aħħar emendata bid-Direttiva tal-Kummissjoni 2000/24/KE [1], u partikolarment l-Artikolu 10 tagħha,
Wara li kkunsidrat id-Direttiva tal-Kunsill 86/363/KEE ta’ l-24 ta' Lulju 1986 dwar l-iffissar ta’ livelli massimi għar-residwi tal-pestiċidi fuq jew fl-oġġetti ta’ l-ikel li ġejjin mill-annimali [2], kif l-aħħar emendata bid-Direttiva 2000/24/KE, u partikolarment l-Artikolu 10 tagħha,
Wara li kkunsidrat id-Direttiva tal-Kunsill 90/642/KEE ta’ l-24 ta' Lulju 1986 dwar l-iffissar ta’ livelli massimi għar-residwi tal-pestiċidi fuq jew fi prodotti li ġejjin mill-pjanti, inkluż il-frott u l-ħxejjex [3], kif l-aħħar emendata bid-Direttiva 2000/24/KE, u partikolarment l-Artikolu 7 tagħha,
Billi:
(1) Id-Direttivi tal-Kunsill 94/29/KE [4] u 94/30/KE [5], dwar l-iffissar ta’ livelli ta’ residwi massimi fl-Annessi tad-Direttivi 86/362/KEE, 86/363/KEE u 90/642/KEE għall-benalaxyl, benfuracarb, carbofuran, carbosulfan, cyfluthrin, ethephon, fenarimol, furathiocarb, lambda-cyhalothrin, metalaxyl u l-propiconazole kienu jistipulaw li għal diversi prodotti ta’ użu, il-livelli ta’ residwi massimi jmorru lura awtomatikament għal-limiti l-aktar baxxi xierqa ta’ determinazzjoni analitika, sakemm livelli oħra ma jkunux adottati qabel it-30 ta’ Ġunju 1999. Dan it-terminu ta’ żmien ġie emendat sabiex jinqara "l-aktar tard sal-1 ta’ Lulju 2000" mid-Direttiva tal-Kummissjoni 97/71/EC.
(2) Id-Direttivi tal-Kunsill 95/38/KE [6] u 95/39/KE [7], dwar l-iffissar ta’ livelli ta’ residwi massimi fl-Annessi tad-Direttivi 86/362/KEE, 86/363/KEE u 90/642/KEE għall-aldicarb, amitraz, methidathion, methomyl, thiodicarb, pirimiphos-methyl u t-thiabendazole kienu jistipulaw li għal diversi prodotti ta’ użu, il-livelli ta’ residwi massimi jmorru lura awtomatikament għal-limiti l-aktar baxxi xierqa ta’ determinazzjoni analitika, sakemm livelli oħra ma jkunux adottati qabel it-30 ta’ Ġunju 1999.
(3) Id-Direttivi tal-Kunsill 96/32/KE [8] u 96/33/KE [9], dwar l-iffissar ta’ livelli ta’ residwi massimi fl-Annessi tad-Direttivi 86/362/KEE, 86/363/KEE u 90/642/KEE għall-chlormequat, diazonon, dicofol, disulfoton, endosulfan, fenbutatin oxide, mecarbam, phorate, propoxur, propyzamide, triazophos, u t-triforine kienu jistipulaw li għal diversi prodotti ta’ użu, il-livelli ta’ residwi massimi jmorru lura awtomatikament għal-limiti l-aktar baxxi xierqa ta’ determinazzjoni analitika, sakemm livelli oħra ma jkunux adottati qabel it-30 t’April 2000. Dan it-terminu ta’ żmien ġie emendat sabiex jinqara "l-aktar tard sal-1 ta’ Lulju 2000" mid-Direttiva tal-Kummissjoni 97/71/KE.
(4) Id-Direttiva tal-Kummissjoni 98/82/KE [10] dwar l-iffissar ta’ livelli ta’ residwi massimi fl-Annessi tad-Direttivi 86/362/KEE, 86/363/KEE u 90/642/KEE għall-benomyl, carbendazim, thiophanate methyl, chlorothalonil, fenvalerate (inklużi taħlitiet oħra ta’ kostitwenti), acephate u quinalphos kienu jistipulaw li għal diversi prodotti ta’ użu, il-livelli ta’ residwi massimi jmorru lura awtomatikament għal-limiti l-aktar baxxi xierqa ta’ determinazzjoni analitika, sakemm livelli oħra ma jkunux adottati qabel it-30 ta’ Lulju 2000.
(5) Il-pożizzjonijiet t’hawn fuq fl-Annessi tad-Direttivi tħallew "miftuħa", jew ġew iffissati fuq bażi temporanja, minħabba li ma kienx hemm informazzjoni biżżejjed, fid-dati ta’ l-adozzjoni tagħhom, sabiex jiġġustifikaw l-iffissar ta’ limiti ta’ residwi massimi fuq livell Komunitarju. L-oġġettiv ta’ l-iffissar tat-terminu ta’ żmien imsemmi kien li jipprovdi lill-Partijiet interessati bi żmien biżżejjed sabiex jipprovdu l-ipproċessar ta’ l-informazzjoni neċessarja, meta hu xieraq u ġustifikat, l-adozzjoni ta’ livelli ta’ residwi massimi fuq livell Komunitarju ogħla mil-limitu l-aktar baxx ta’ determinazzjoni analitika. Il-partijiet interessati kienu infurmati bit-terminu ta’ żmien. Għal ħafna pożizzjonijiet miftuħa ġiet ipprovduta informazzjoni żejda li tippermetti l-iffissar ta’ livelli ta’ residwi massimi. Meta ma ġietx ipprovduta informazzjoni addizzjonali, huwa xieraq li jkunu ffissati livelli ta’ residwi massimi fil-limitu l-aktar baxx tad-determinazzjoni analitika.
(6) Kienu waslu talbiet, imsaħħa b’aktar informazzjoni, minn imsieħba fil-kummerċ tal-Komunitá sabiex iħallu tolleranzi għal xi wħud minn dawn il-pestiċidi għal pożizzjonijiet meta l-livelli tar-residwi massimi tal-Komunitá kienu diġà ġew iffissati fl-Annessi tad-Direttivi bażiċi.
(7) L-informazzjoni disponibbli ġiet riveduta. Għal diversi pożizzjonijiet l-informazzjoni hija biżżejjed sabiex ikun iffissat il-livell tar-residwi fuq il-limitu l-aktar baxx tad-determinazzjoni analitika u jkun xieraq li jkun hekk. Għal xi ftit pożizzjonijiet l-informazzjoni disponibbli hija inadekwata u huwa xieraq li jkunu ffissati livelli ta’ residwi massimi fil-limitu l-aktar baxx tad-determinazzjoni analitika. Għal pożizzjonijiet oħrajn l-informazzjoni hija adekwata iżda turi li t-twaqqif ta’ livell ta’ residwi massimu ogħla mil-limitu l-aktar baxx tad-determinazzjoni analitika jista’ jwassal għal espożizzjoni akuta jew kronika inaċċettabbli tal-konsumatur għar-residwi. F’dawn il-każi, huwa xieraq li jkunu ffissati livelli ta’ residwi massimi fil-limitu l-aktar baxx tad-determinazzjoni analitika.
(8) Id-Deċiżjoni tal-Kummissjoni 98/270/KE tas-7 ta’ April 1998 li tikkonċerna l-irtirar ta’ l-awtorizzazzjonijiet tal-prodotti li jipproteġu l-pjanti li fihom il-fenvalerat bħala sustanza attiva [11] obbligat lill-Istati Membri sabiex jirtiraw awtorizzazzjonijiet tal-fenvalerat bħala prodott li jipproteġi l-pjanti sas-7 ta’ April 1999. L-użu ta’ l-esfenvalerat jibqa’ awtorizzat. Minħabba li d-deskrizzjoni ta’ "Fenvalerat" inklużi taħlitiet oħrajn ta’ kostitwenti tar-residwi fl-Annessi tad-Direttivi 86/362/KEE, 86/363/KEE, u 90/642/KEE ma jiddistingwux bejn residwi li jiġu mill-użu tal-fenvalerat u dawk li jiġu mill-użu ta’ l-esfenvalerat, huwa xieraq li tkun immodifikata d-definizzjoni tar-residwi u l-livell massimu sabiex jirriflettu l-użu kontinwu permissibli ta’ l-esfenvalerat u l-projbizzjoni ta’ l-użu tal-fenvalerat.
(9) L-espożizzjoni tul il-ħajja tal-konsumaturi għal dawn il-pestiċidi permezz tal-prodotti ta’ l-ikel li jista’ jkun fihom residwi ta’ dawn il-pestiċidi ġie revedut u evalwat skond il-proċeduri u l-prassi użati fil-Komunitá Ewropea waqt li ttieħdu in konsiderazzjoni l-linji tal-gwida ppubblikati mill-Organizzazzjoni Dinjija tas-Saħħa u ġie kkalkulat li l-livelli ta’ residwi massimi ffissati f’din id-Direttiva ma jwasslux għal eċċess ta' l-iġestjoni aċċettabbli ta’ kuljum.
(10) L-espożizzjoni tul il-ħajja tal-konsumaturi għal dawn il-pestiċidi permezz tal-prodotti ta’ l-ikel li jista’ jkun fihom residwi ta’ dawn il-pestiċidi ġie revedut u evalwat skond il-proċeduri u l-prassi użati fil-Komunitá Ewropea waqt li ttieħdu in konsiderazzjoni l-linji ta' gwida ppubblikati mill-Organizzazzjoni Dinjija tas-Saħħa(14) u ġie kkalkulat li l-livelli ta’ residwi massimi ffissati f’din id-Direttiva ma jwasslux għal eċċess fl-inġestjoni aċċettabbli ta’ kuljum. Ġie kkalkulat li l-livelli ta’ residwi massimi ffissati għal pożizzjonijiet miftuħa fid-Direttiva preżenti ma jwasslux għal effetti tossiċi akuti.
(11) Sabiex ikun assigurat li l-konsumatur ikun protett b’mod adekwat mill-espożizzjoni għal residwi fuq jew fi prodotti li għalihom ma jkunux ingħataw awtorizzazzjonijiet, huwa prudenti li jkunu ffissati livelli ta’ residwi massimi fil-limitu l-aktar baxx tad-determinazzjoni analitika għall-prodotti bħal dawn kollha koperti bid-Direttivi 86/362/KEE, 86/363/KEE u 90/642/KEE.
(12) L-imsieħba fil-kummerċ tal-Komunitá ġew ikkonsultati dwar il-livelli stipulati f’din id-Direttiva permezz ta’ l-Organizzazzjoni Dinjija tas-Saħħa u l-kummenti tagħhom dwar dawn il-livelli ġew ikkunsidrati.
(13) L-opinjonijiet tal-Kumitat Xjentifiku għall-Pjanti, partikolarment il-pariri u r-rakkomandazzjonijiet li jikkonċernaw il-protezzjoni tal-konsumaturi minn prodotti ta’ l-ikel ittrattati bil-pestiċidi, kienu wkoll ikkunsidrati. Il-metodoloġija deskritta mill-Organizzazzjoni Dinjija tas-Saħħa, li hemm referenza għaliha hawn fuq, kif applikata mill-Istati Membri li bħala rapporteur, kienet spezzjonata u evalwata mill-Kummissjoni fil-qafas tal-Kumitat Permanenti dwar is-Saħħa tal-Pjanti, hija bi qbil mal-gwida mogħtija mill-Kumitat Xjentifiku tal-Pjanti [12].
(14) Il-miżuri stipulati f’din id-Direttiva huma bi qbil ma’ l-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DIRETTIVA:
Artikolu 1
Il-livelli massimi għar-residwi elenkati fl-Anness I ta’ din id-Direttiva għandhom jieħdu post dawk elenkati fil-Parti A ta' l-Anness II tad-Direttiva 86/362/KEE għall-pestiċidi f'dan il-każ.
Artikolu 2
1. Il-livelli massimi għar-residwi elenkati fl-Anness II ta’ din id-Direttiva għandhom jieħdu post dawk elenkati fil-Parti A ta' l-Anness II tad-Direttiva 86/363/KEE għall-pestiċidi f'dan il-każ.
2. Il-livelli massimi għar-residwi elenkati fl-Anness III ta’ din id-Direttiva għandhom jieħdu post dawk elenkati fil-Parti B ta' l-Anness II tad-Direttiva 86/363/KEE għall-pestiċidi f'dan il-każ.
Artikolu 3
1. Il-livelli massimi għar-residwi elenkati fl-Anness IV ta’ din id-Direttiva għandhom jieħdu post dawk elenkati fl-Anness II tad-Direttiva 90/642/KEE għall-pestiċidi f'dan il-każ.
2. Il-livelli massimi għar-residwi għall-acephate fuq il-ħawħ għandu jkun iffissat għal 0,02 [13] mg/kg.
Artikolu 4
L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex ikunu konformi ma' din id-Direttiva mhux aktar tard mit-28 ta’ Frar 2001. Dawn għandhom jinfurmaw minnufih b’dan lill-Kummissjoni.
Huma għandhom japplikaw dawn il-miżuri mill-1 ta' Lulju 2001.
Meta l-Istati Membri jadottaw dawn id-dispożizzjonijiet, dawn għandu jkollhom referenza għal din id-Direttiva jew għandhom ikunu akkumpanjati b'din ir-referenza fl-okkazjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir din ir-referenza.
Artikolu 5
Din id-Direttiva għandha tidol fis-seħħ fl-ewwel jum ta' wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 6
Din id-Direttiva hija indirizzata lill-Istati Membri.
Magħmula fi Brussel, 22 ta' Ġunju 2000.